6,000 דולר לתושב עזה המוכן להיקלט במדינה אחרת, ו-10,000 דולר למדינה שמוכנה לקלוט אותו - כך מציע ח"כ משה פסל מ"הליכוד" בהצעת חוק שהונחה על שולחן המליאה
האם הכנסת תקדם חוק טרנספר מרצון לתושבי עזה? ח"כ משה (מושיקו) פסל (הליכוד) הניח היום (4.12) על שולחן הכנסת את הצעת חוק הסכם לקליטת תושבים מרצועת עזה. החוק נועד לעודד הגירה של תושבי עזה למדינה המוכנה לקלוט אותם. זאת תמורת סכומי כסף המוצעים לאותם תושבים שייעתרו לבקשה ולמדינות שיקלטו אותם.  לפי הצעת החוק של ח"כ פסל, תושב עזתי שיסכים לעבור מרצון יקבל בתמורה 6,000 דולר, והמדינה שתקלוט אותו – 10,000 דולר. עם זאת, הצעת החוק אינה יורדת לפרטים ולא קובעת אם מדובר בהגירה לצמיתות הכוללת קבלת אזרחות במדינה הקולטת, ואם יוכל התושב העזתי לחזור לעזה בתום הלחימה.  "בעקבות מלחמת חרבות ברזל, פונו מאות אלפי תושבי רצועת עזה מבתיהם בשל חשש שיפגעו מהלחימה בשטח הרצועה", נכתב בדברי ההסבר להצעת החוק, "בעקבות זאת, מנהיגים שונים הציעו את עזרתם בקליטת הפליטים וסיוע לאותן משפחות, והראשון שבהם היה ראש ממשלת סקוטלנד".  "כדי לסייע לפליטים ברצועת עזה (לעבור) למקום ראוי, מוצע לאפשר לממשלת ישראל להתקשר בהסכם עם מדינה אחרת לקליטת תושבים ברצועת עזה, וכן להציע לתושבים אלו סכום כספי אשר יסייע להשתלב במדינה הקולטת אותם באופן מיטבי". מאז ה-7 באוקטובר, ובחסות המלחמה, הונחו על שולחן המליאה מגוון הצעות חוק. עם הקמת ממשלת החירום בתחילת הלחימה הוסכם בין הקואליציה והאופוזיציה כי הצעות פרטיות יעלו במליאה רק בהסכמת שני הצדדים. אך בינתיים, ההצעות הנפיצות ממשיכות להיערם.  